信中居仁叔正皆有詩訪梅於城西而獨未暇載酒分付老拙其敢不承
作者：張元幹
朝代：宋

paragraphs: 關山往歲曾冰裂，跋馬平坡千樹雪。
疏枝冷蕊最撩人，雪後生香微带月。
醉中不數長短亭，狐裘擁鼻風前醒。
十年喪亂豈記憶，一見新詩心目驚。
平生公輩真豪友，意氣相投共杯酒。
祇今流落天南端，悵望中原莫回首。
及身强健頻看梅，此花到眼春光催。
玉人風味正清絕，但欠雪月相徘徊。
欲訪城西尋醉語，竹籬茅舍知何許。
携壺藉草儻不嗔，便與此花長作主。